**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2023. május 25-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

Az előzők Közgyűlés óta az osztály munkáját érintő alábbi új jogszabály került kihirdetésre:

* 2023. április 28-tól hatályos a Kormány 146/2023. (IV. 27.) Korm. rendelete, amely a veszélyhelyzet ideje alatt egyes szervezetek működésére diszpozitív szabályokat alkotott, így elektronikus úton is lefolytatható a településtervezéssel kapcsolatos tájékoztatás, véleményezés, egyeztetés, személyes megjelenés nélkül is megtartható a közigazgatási hatósági eljárásban alkalmazott, valamint az Mötv. szerinti közmeghallgatás, valamint a társasházi közgyűlés is.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2023. 04. 01. - 2023. 04. 30. közötti időszakban 74 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2023. április 27. napján tartott rendes Közgyűlésen megalkotott 11/2023. (V.2.) önkormányzati rendelet – a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról – 2023. május 2. napján került kihirdetésre, és 2023. május 3. napján lépett hatályba.

A rendelet a jogszabályi előírásoknak megfelelően megküldésre került a Vas Vármegyei Kormányhivatalnak, illetve a rendelet és az általa módosított rendelet is feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendelet kihirdetéséről a Városi TV útján megtörtént.

A 2023. április 27-i rendes Közgyűlésen elfogadott határozatok, a Közgyűlés jegyzőkönyve, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerültek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre kerültek.

A polgármester és a jegyző által átruházott hatáskörben hozott nem hatósági döntések száma:

* + polgármester 93 db
  + jegyző 0 db

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2023. 04. 01-2023. 04. 30. napja közötti iktatókönyvek szerinti hivatali statisztikáját:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **Főszám** | **Alszám** |
| **A) PÉNZÜGYEK** | **3431** | **356** |
| A.1. Adóigazgatási ügyek | 3431 | 356 |
| **B) EGÉSZSÉGÜGYI IGAZGATÁS** | **0** | **8** |
| **C) SZOCIÁLIS IGAZGATÁS** | **213** | **899** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS ÜGYEK** | **125** | **605** |
| E.1. Környezet- és természetvédelem | 9 | 94 |
| E.2. Építésügyek, településrendezés, területrendezés | 18 | 145 |
| E.4 Kommunális ügyek | 98 | 366 |
| **F) KÖZLEKEDÉS ÉS HÍRKÖZLÉSI IGAZGATÁS** | **104** | **445** |
| **G) VÍZÜGYI IGAZGATÁS** | **40** | **103** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **403** | **1747** |
| H.1. Anyakönyvi és állampolgársági ügyek | 164 | 368 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 44 |
| H.3. A Választásokkal kapcsolatos ügyek | 1 | 1 |
| H.7. Igazságügyi igazgatás | 6 | 97 |
| H.8. Egyéb igazgatási ügyek | 232 | 1234 |
| **I) LAKÁSÜGYEK** | **82** | **473** |
| **J) GYERMEKVÉDELMI ÉS GYÁMÜGYI IGAZGATÁS** | **21** | **73** |
| **K) IPARI IGAZGATÁS** | **4** | **39** |
| **L) KERESKEDELMI IGAZGATÁS, TURISZTIKA** | **82** | **181** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **17** | **104** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **3** | **35** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **117** | **1726** |
| U.1. Képviselő-testület iratai | 1 | 31 |
| U.3. Szervezet, működés | 47 | 543 |
| U.4. Iratkezelés, ügyvitel | 1 | 35 |
| U.5. Személyzeti, bér- és munkaügyek | 2 | 169 |
| U.6. Pénz- és vagyonkezelés | 66 | 942 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁG** | **1** | **8** |
| X.2. Polgári védelmi, katasztrófavédelmi igazgatás | 1 | 8 |
| **ÖSSZESEN:** | **4643** | **6802** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 441 db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

A 2023. évi vagyongazdálkodási koncepció előkészítésre került és azt a Közgyűlés a márciusi ülésén a 106/2023. (III.30.) Kgy. számú határozattal jóváhagyta. Március 31. napján kifüggesztésre kerültek a vagyonkoncepcióban szereplő üzlethelyiségekre, irodahelyiségekre és egyéb helyiségekre vonatkozó pályázati felhívások, valamint a SZOVA Nonprofit Zrt. tulajdonában álló ingatlanokra vonatkozó felhívások. A pályázatok benyújtási határideje május 2-án volt, a korábban csomagban értékesíteni tervezett ingatlanokra, a Március 15. tér 1. fsz.6. számú , Király u 12. fsz. 2., Király u. 17. fsz. 3.,  valamint a Fő tér 40. I. emeleti ingatlanokra nem érkezett pályázat. Ezek ismételten meghirdetésre kerültek május 3. napjától.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

A **Vagyongazdálkodási és Városfejlesztési Iroda** vezetője az alábbi tájékoztatást adta az iroda munkájáról:

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A Magyar L. utca, a Nádasdy F. utca, a Paragvári utca és a Dozmat utca felújítása befejeződött.
* **Gyöngyös-patak hídrekonstrukció:** A kivitelezés folyamatban van.
* **Vásárcsarnok környékének rekonstrukciója, kapcsolódó parkolók kialakítása:** A felújítás befejeződött.
* **Víztorony és környezetének fejlesztése, II. ütem:** A felújítás befejeződött.

A támogatás pénzügyi felhasználási határideje 2023.12.31. napja.

A **Gothard-kastély állagmegóvása** című Modern Városok Program projektben a projekt meghosszabbítására és a műszaki tartalom módosulására irányuló módosítási kérelem benyújtásra került. A 2023. december 31-ig történő meghosszabbításról szóló támogatói okirat módosítás megérkezett. A műszaki tartalom módosításának elfogadására irányulóan újabb levél került elküldésre a kérés alátámasztására és a döntés megsürgetésére.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló 3. hiánypótlásának benyújtása megtörtént. A fel nem használt támogatás más célú felhasználására irányuló kérelem benyújtása megtörtént a Miniszterelnökség felé.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben a KSZ felé benyújtott műszaki tartalomra vonatkozó és a teljesítési határidő változására irányuló módosítás jóváhagyásra került.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében a projekt többlettámogatásra vonatkozó igényünket a KSZ továbbította az Irányító Hatóság felé. A mérföldkő határidők hosszabbítása érdekében a KSZ részére beküldött módosítás jóváhagyás alatt van.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés megvalósult.  A Záró Szakmai Beszámoló hiánypótlása KSZ részére beküldésre került, a beszámoló jóváhagyás alatt van.

A **TOP-7.1.1-16-H-ERFA-2021-00825** számú, „**Tószer téri sportpálya közösségi célú fejlesztése”** című projekthez kapcsolódó záró szakmai beszámoló és kifizetési kérelem 2023. 03. 24. napján jóváhagyásra került. A projekt megvalósítása lezárult.

A **TOP-7.1.1-16-H-ERFA-2020-00749** számú, „**Közösségi terek sportfunkciókkal való bővítése”** című projekt záró szakmai beszámoló 2023. 03. 27. napján beküldésre került.

A **TOP-7.1.1-16-H-ERFA-2020-00750 „A 11-es Huszár úti lakótelepen lévő közpark közösségi célú fejlesztése”** című projekthez kapcsolódó záró szakmai beszámoló és kifizetési kérelem 2023. 03. 23. napján jóváhagyásra került. A projekt megvalósítása lezárult.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetében megkezdődött a kivitelezés, ezzel egyidejűleg a kooperációs értekezletek.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetében megkezdődött a kivitelezés, ezzel egyidejűleg a kooperációs értekezletek. Műszaki tartalom módosítás és mérföldkő átütemezés vált szükségessé, az 50%-os készültséghez kapcsolódó mérföldkő átütemezésre került 2023.04.30-ról 2023.05.31-re.

A **TOP-7.1.1-16-H-ESZA-2020-02011** számú **DigIT-AGORA - Okos város, okos közösségek** című projekt esetében a záró szakmai beszámoló benyújtása van folyamatban.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a Kormányhivatal a használatbavételi engedélyt 2023.02.17-én megadta, a működési engedély is rendelkezésre áll. 2023. 04. 17-én nyitott a bölcsőde. A záró mérföldkő 2023. 05. 31-re módosult, folyamatban van a záró kifizetési kérelem és a záró szakmai beszámoló benyújtása a Támogató felé.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében a záró helyszíni ellenőrzés intézkedési terv nélkül zárult. Elfogadásra került a 13. sz. Támogatási Szerződés módosítása. Ezt követően várhatóan a projekt zárása is megtörténik és megkezdődik az 5 éves fenntartási időszak.

A Horizont2020-as **JUSTNature** projekt megvalósítása során a tervező beszerzése, valamint időjárásmérő, levegőminőség- és talajnedvesség-mérő szenzorok beszerzése folyamatban van.

A Helyi Stakeholder Csoport következő találkozója több részletben történik: május 17-én megtartásra kerül workshop a Dési iskolában a diákokkal, valamint a szülőkkel és a környéken lakókkal, emellett június első felében lesz a találkozás a szakértő tagokkal.

Véleményezésre került a projektpartner - EURAC által rendelkezésre bocsátott, széles körű adatok alapján összeállított, Szombathelyre vonatkozó szocio-demográfiai-környezeti állapot térképe.

A **European City Facility** projektben befejeződött a szakmai munka. A Beruházási koncepció a mellékletekkel (táblázatok, számítások, energetikai auditok stb.) benyújtása határidőre megtörtént.

Az Interreg Europe **OD4GROWTH** projekt Partnerségi Megállapodásának aláírása 2023. 05. 02-án megtörtént, amelyet a vezető partner részére továbbítottuk, várjuk az önkormányzat eredeti, minden projektpartner által aláírt példányának megérkezését.

Az EIT Urban Mobility **TICER** projektben a projektpartnerek a közlekedési szakemberek interjúztatása, valamint a kérdőívből kinyert adatok alapján 2023. 04. 19-én a Városháza épületében workshopon meghatározták a város közlekedésével kapcsolatos kihívásokat, ezek véglegesítése jelenleg is zajlik. A Pénzügyi támogatási megállapodás aláírása folyamatban van.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kivitelezésre vonatkozó közbeszerzési eljárásban az ajánlattételi határidő 2023. június 2. napja.

A **TOP-6.1.5-15-SH1-2019-00002** számú **"A Ferenczy utca hiányzó szakaszának kiépítése"** című projekt keretében a Károly Róbert utca, valamint a Szőlős utca burkolatfelújításának közbeszerzési eljárása van folyamatban. Valamint a projekt Támogatási szerződés 5. sz. módosítása április 12-én elfogadásra került.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című projekt a kivitelezési és a műszaki ellenőrzés vonatkozásában, a 100%-os készültségi szintnek megfelelő.  A záró mérföldkőig (2023. 04. 27.) elvégezésre kerültek a "Marketing és szemléletformáló tevékenységek" szerződésben foglalt feladatokat. Záró szakmai beszámoló benyújtási határideje 2023. 07. 26. napja.

A **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projekt a kivitelezési és a műszaki ellenőrzés vonatkozásában, a 100%-os készültségi szintnek megfelelő.  A záró mérföldkőig (2023. 04. 27.) elvégezésre kerültek a "Marketing és szemléletformáló tevékenységek" szerződésben foglalt feladatokat. Záró szakmai beszámoló benyújtási határideje 2023. 07. 26. napja.

A **TOP-6.4.1-15-SH1-2016-00001** számú, **„Szombathely Megyei Jogú Város kerékpárosbarát fejlesztése”** című projekt 8. számú záró szakmai beszámolója 2022. 11. 29. napján beküldésre került. A 7. számú szakmai beszámoló 2023. 03. 21. napján került elfogadásra.  A projekt záró helyszíni ellenőrzése 2023. 03. 22-én megtörtént, az intézkedési tervben rögzített megállapítások teljesítése zajlik.

A **TOP Plusz-1.3.1-21** számú, **„Fenntartható városfejlesztés Szombathelyen”** című pályázat Támogatási Szerződése 2022. 12. 09-én aláírásra került. Egyes feladatok megvalósítása szerződés szerint történik, új feladatok elvégzésére a vállalkozók kiválasztása folyamatban van.

A **TOP-6.5.1-16-SH1-2018-00001** számú, **"Maros és Pipitér óvoda energetikai korszerűsítése"** projekt fenntartási időszakba lépett. A projektfenntartás időszakának első napja: 2023. 03. 28., utolsó napja: 2028. 04. 11.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban a módosított Támogatási szerződést a Támogató jóváhagyta és hatályba helyezte. 2023. március 1-én a munkaterület átadása is megtörtént. A tájékoztató tábla elkészült, és a nyitó sajtóközlemény megjelent. Az építési, kivitelezési munkák elindultak.

Előkészítés alatt áll a 2022-ben benyújtott, de támogatást nem nyert két pályázat újbóli benyújtása. A **Take-IT-home** pályázatot az Interreg CENTRAL EUROPE program új felhívására nyújtjuk be, csaknem azonos tartalommal. A **NetZeroCities** pályázat esetében jelentősen csökkentett tartalommal tervezzük a pályázatot benyújtani a Scalable Cities Action Grant felhívásra.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta: Az irodára **2023. április 13-tól – 2023. májusig** hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 6 |
| Adósságkezelés | 0 |
| Átmeneti támogatás | 121 |
| Krízis támogatás | 140 |
| Rendszeres gyógyszertámogatás | 14 |
| Temetési segély | 1 |
| Fűtési támogatás | 3 |
| Rendszeres gyermekvédelmi támogatás | 13 |
| Hátrányos helyzet megállapítása | 9 |
| Önkormányzati lakásban lakók lakbértámogatása | 19 |
| Nem önkormányzati lakásban lakók bérleti díj támogatása | 13 |
| Gázártámogatás | 1 |
| Villamosenergia támogatás | 1 |
| **Összesen** | **341** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság, a 2023. áprilisi ülésén mindösszesen 3 család részére a lakáshasználatuk meghosszabbításáról döntött, továbbá 5 család részére pedig rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

**Közösségi Bérlakás Rendszerben nyilvántartott ingatlanok bérbeadása:**

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2023. április hónapban 1 ingatlan került a KBR rendszerében bérbeadásra.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet 2023. május 3. napjától az alábbiak szerint került módosításra:

* a MOP-Házban történő elhelyezésre vonatkozó szerződés meghosszabbítása az egyszeri alkalom helyett folyamatos, a jogszabályban meghatározott életkor (40 év) betöltésének figyelembevételével.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2023. április 13-től – 2023. május 12.  közötti időszakra vonatkozóan:

A sport területén végzett feladatok:

* 2023. áprilisi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* május havi bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános iskolások részére II., III., IV. korcsoportos lány labdarúgás diákolimpia;
* általános iskolások részére II., III., IV. korcsoportos fiú labdarúgás diákolimpia;
* középiskolások részére lány labdarúgás diákolimpia;
* középiskolások részére fiú labdarúgás diákolimpia;
* városi középiskolás atlétika bajnokság
* városi atlétika diákolimpia I., II., III., IV. korcsoportos iskolások részére
* A Városstratégiai, Idegenforgalmi és Sport Bizottság április havi ülésén döntött a szombathelyi székhelyű sportszervezetek működésének és tevékenységének támogatásáról. Az iroda a bizottsági határozat szerint kiértesítette az érintett sportszervezeteket a pályázatok elbírálásnak eredményéről, valamint megkezdte a sportszervezettek kötendő támogatási szerződések előkészítését.
* Segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit.
* Megkezdte a 2023. évre tervezett szabadidősport rendezvények, versenyek lebonyolítását, amelyek a Városstratégiai, Idegenforgalmi és Sport Bizottság március havi Bizottsági ülésén kerültek elfogadásra. A szabadidősport sportrendezvények szervezése, lebonyolítása az iroda közvetlen sportszakmai irányításával és sportági szakemberek közreműködésével valósul meg.
* Megszervezte és lebonyolította az Emlékmű Futóverseny rendezvényt.
* Az idei évben már második alkalommal az iroda szervezésében került lebonyolításra a Takács József Tenisz Emlékverseny.
* Az iroda szervezésében megkezdődött a 2023. évi Férfi Tenisz Csapatbajnokság lebonyolítása.
* Az iroda szervezésében került lebonyolításra a Tavaszi Kerékpártúra.
* Az iroda megkezdte a 2023. évre tervezett Diáksport versenyek, rendezvények lebonyolítását, amelyek a Városstratégiai, Idegenforgalmi és Sport Bizottság március havi Bizottsági ülésen kerültek elfogadásra.

A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.

* Folyamatos egyeztetéseket folytat a Szombathelyi Szabadidősport Szövetség elnökségével, az általuk végzett feladatok ellenőrzése és koordinálása érdekében.
* Megszervezete és lebonyolította a 2023. évi diákönkormányzat-választást.
* Az iroda szervezésében került lebonyolításra a Kábítószerügyi Egyeztető Fórum aktuális havi ülése. Napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.
* Az iroda kiállította az érettségi vizsgák megkezdéséhez szükséges 50 óra közösségi szolgálat elvégzését tartalmazó igazolásokat.
* Folytatta a 2023. évi Nemzetközi Dákjátékokra utazó szombathelyi delegáció összeállítását, valamint az utazással kapcsolatos feladatok szervezését.
* Megkezdte a Nyári Sporttáborok szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. április 13 - 2023. május hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* adatszolgáltatás elkészítése;
* határidő-meghosszabbítás ügyintézése;
* költségvetésben külön soron szereplő támogatások ügyintézése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;
* polgármesteri keret terhére támogatási szerződések elkészítése;
* lakossági LED-csereprogramban történő közreműködés;
* „Aktív időskor Szombathelyen” program előkészítése;
* Érezd Szombathelyt programsorozat városházi rendezvényeinek előkészítése;
* Bloomsday városi nagyrendezvény, Teraszkoncertek és az Utcaművészeti Fesztivál programjainak előkészítése, program és feladategyeztetés;
* a Szombathelyi Identitásprogram kiterjesztésének előkészítése.

Egészségügy területén végzett feladatok:

* a 2023. áprilisi Egészségügyi Szakmai Bizottsági ülés jegyzőkönyvének elkészítése;
* áprilisi bizottsági, közgyűlési határozatok végrehajtása,
* május havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* egészségügyi kitüntetettek értesítése, a Semmelweis napi díjátadó előkészítése;
* az újonnan belépő orvosok praxis engedélyével kapcsolatos feladatok;
* 2023. május 9-i Városházi Egészségnap szervezésével és lebonyolításával kapcsolatos feladatok.

Kultúra területén végzett feladatok:

* 2023. áprilisi bizottsági és közgyűlési határozatok végrehajtása;
* rendelkező levelek, támogatási szerződés készítése;
* májusi bizottsági, közgyűlési előterjesztések elkészítése;
* kulturális intézmények aktuális ügyeinek intézése.

Köznevelés területén végzett feladatok:

* áprilisi bizottsági, közgyűlési határozatok végrehajtása;
* májusi bizottsági, közgyűlési előterjesztések elkészítése;
* önkormányzati napközis tábor előkészítésével kapcsolatos feladatok;
* a fonyódi önkormányzati tábor megszervezésével kapcsolatos feladatok;
* a Városi Pedagógusnapi Ünnepség megszervezése;
* óvodavezetői értekezlet lebonyolítása.

A **Közgazdasági és Adó Osztály** vezetője az alábbi tájékoztatást adta az osztály munkájáról **2023. április 13-tól – 2023. májusig** abeszámolási időszakra vonatkozóan:

Az osztály a beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda tevékenységéről** az alábbi tájékoztatást adom**:**

Az adóhatósági munka során adóhátralékkal rendelkező adózókat folyamatosan felszólítja az iroda tartozásuk rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerül benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja a követeléseket és kényszeríti ki a teljesítést.

Az Adóvégrehajtási és Könyvelési Iroda 2023. 04. 01. és 2023. 05. 11. közötti időszakban a külön jogszabályokban meghatározott esetekben 82 db adó- és értékbizonyítvány készített el és küldött meg a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Főépítészi tájékoztatást nyújtott az ügyfelek részére, részt vett a Területi Építészeti-Műszaki Tervtanács ülésein, valamint az északi iparterület értékesítése érdekében tartott megbeszéléseken, közreműködött a vonatkozó előterjesztés elkészítésében, sajtóválaszok összeállításában.

Az egyes egyetemes szolgáltatási árszabásokról szóló rendelet értelmében helyszíni szemléket folytatott le és hatósági bizonyítványokat állított ki a családi fogyasztói közösségek gázár-támogatásának igényléséhez.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

2023. április 28. napjától állapít meg társasházakra vonatkozó új rendelkezést a veszélyhelyzet ideje alatt egyes szervezetek működésére vonatkozó, továbbá egyes közigazgatási eljárási szabályok megállapításáról szóló 146/2023. (IV.27.) Korm. rendelet.

2023. május 12. napjától részletszabályban módosult a telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól szóló 57/2013. (II.27.) Korm. rendelet.

Az **Általános Hatósági Iroda** 2023. április havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2023. április 1–30. között az alábbi új anyakönyvi események történtek:

* születés anyakönyvezése: 129,
* házasságkötés: 23,
* bejegyzett élettársi kapcsolat: 1,
* haláleset anyakönyvezése: 176.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2023. április 1–30. között a bejegyzett események száma az alábbiak szerint alakult:

* születési események és ehhez kapcsolódó változások: 327,
* házassági bejegyzések és ehhez kapcsolódó változások: 104,
* halotti bejegyzések: 13.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2023. április hónapban 34 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2023. április 1–30. között 117 ügyben indult meg a hagyatéki leltározás, összesen 886 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2023. április hónapban összesen 59 kérelem érkezett:

* 27 kereskedelmi tevékenységgel kapcsolatos kérelem;
* 21 kereskedelmi és kulturális célú közterület-használati kérelem;
* 2 szálláshely szolgáltatási tevékenységgel kapcsolatos kérelem;
* 7 teleppel kapcsolatos kérelem;
* 2 rendezvénytartási kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. A nyilvántartás felülvizsgálata során 2023. április hónapban 7 kereskedelmi üzlet adatainak felülvizsgálatára került sor, amelyek alapján 48 nyilvántartásba vett kereskedelmi tevékenység került hivatalból törlésre.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. A parlagfű elleni közérdekű védekezés végrehajtásának, valamint az állami, illetve a közérdekű védekezés költségei megállapításának és igénylésének részletes szabályairól szóló 221/2008. (VIII.30.) Korm. rendelet 2. § (1) bekezdése alapján a közérdekű védekezés elrendelésére jogosult hatóságként kezdeményeztük az esetleges közérdekű védekezés elvégzésére vonatkozó megbízási szerződés megkötését.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2023. április hónapban 5 új eljárás indult, a folyamatban lévő ügyek közül 2 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2023. április hónapban a Közterület-felügyelet bejelentése alapján 4 esetben indult eljárás. A folyamatban levő ügyek közül 2023. április hónapban 5 közigazgatási eljárás zárult le, ebből 2 személy esetében nem volt megállapítható jogsértés elkövetése, 3 esetben került sor figyelmeztetés, mint közigazgatási szankció alkalmazására.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2023. április hónapban összesen 173 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2023. április hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2023. április | 109 | 84 |

Fentieken túl az ügyfélszolgálati ügyintéző 2023. április hónapban tájékoztatást adott a LED-csere program kapcsán érdeklődőknek, összesen 11 ügyfél számára nyújtott segítséget. Szent Márton-kártya kiadására pedig 2023. április hónapban 87 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett részt vett a Vas Vármegyei Kormányhivatal által 2023. április 19-én tartott honvédelmi referens oktatáson, valamint Polgármester Úr képviseletében a Vas Vármegyei Területi Védelmi Bizottság 2023. április 20-i ülésén. Továbbá 2023. április hónapban már folyamatosan zajlott a május 28-én és június 4-én megrendezésre kerülő városi megemlékezésekkel kapcsolatos feladatok ellátása, egyeztetések a honvédséggel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó **Közterület-felügyelet** 2023. április 1–30. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 164 db lakossági bejelentés érkezett. A lakossági bejelentések a Közterület-felügyelet felé 138 esetben telefonon, 18 esetben elektronikus úton, 8 esetben személyesen történtek.

A Szombathelyi Rendőrkapitányság hivatalos megkeresésére 6 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 8 esetben alkalmazott hangszórón keresztül figyelmeztetést, valamint 7 esetben alkalmazott feljelentést. 81 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 3 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 15 esetben kértek segítséget munkavégzésük elősegítése érdekében.

Továbbá a SZOMPARK Kft. helyszínbiztosítási feladatok elvégzése érdekében 1 esetben kért segítséget.

1. Gépkocsizó reagáló szolgálat

A reagáló szolgálat a fenti időszakban 195 esetben alkalmazott szabálysértések észlelése esetén figyelmeztetést. 5 esetben a gépjármű üzembentartójának távollétében helyszíni bírságot szabtak ki, illetve 18 esetben alkalmaztak feljelentést, és 1114 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 16 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2023. április hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 268 | 0 | 6 (60.000,- Ft) | 1 | 0 |
| **Közrend elleni szabálysértések** | 4 | 0 | 0 | 6 | 0 |

A járőrszolgálat által mobiltelefonos applikáción keresztül összesen 12 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk.

Az elmúlt időszakban több lakossági jelzés alapján fokozott ellenőrzés és közterületi jelenlét került elrendelésre az Éhen Gyula téren és annak közvetlen környezetében, valamint a belvárosban, a Minerva lakótelepen és a Gayer park területén. Az ellenőrzések azóta is folyamatosak.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során „Magánlaksértés” miatt 1 esetben kezdeményeztünk szabálysértési eljárást a Szombathelyi Rendőrkapitányság irányába.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2023. április havi tevékenységéről az alábbiakban számolok be:

|  |  |
| --- | --- |
| **2023. április 1–30.** | **db** |
| 2023. április 1. napján a telepen lévő ebek száma | 13 |
| Közterületen befogott eb | 2 |
| A telepről a gazdának átadott eb | 0 |
| Örökbeadott eb | 0 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 1 |
| Lakossági bejelentésre közterületen keresett, de meg nem talált kóbor eb | 2 |
| Kutyatetem | 0 |
| Egyéb állattetem (galamb, sün, macska, patkány stb.) | 11 |
| 2023. április 30. napján a telepen lévő ebek száma | 14 |

1. Egyéb feladatok

*Forgalomra alkalmatlan gépjárművek:* A fenti időszakban összesen 18 esetben történt észlelés. 3 db gépjármű került elszállításra, amelyből 3 esetben történt meg a kiváltás a tulajdonos által. A közterületi járőrszolgálat 3 esetben észlelt olyan gépjárművet, amely hatósági jelzéssel nem rendelkezett. Gépjármű forgalomból történő végleges kivonás miatt 6 kérelmezési eljárás van folyamatban. A közterületről a korábbi években elszállított gépjárművek forgalomból történő végleges kivonásához összesen 23 esetben került igénylésre hatósági bizonyítvány az illetékes kormányhivataltól. 2023. április hónapban a hatályos jogszabályok alapján 6 esetben került átadásra gépjármű bontó-hulladékkezelő részére megsemmisítés végett.

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 5 esetben kezdeményezett a felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2023. április hónapban megindított új közigazgatási hatósági eljárások | 15 db |
| 2023. április hónapban meghozott határozatok száma | 19 db |
| * ebből közigazgatási szankciók száma | 16 db |
| * figyelmeztetések száma | 16 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 3 db |
| 2023. április végén folyamatban lévő, még le nem zárt ügyek száma | 6 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 1 esetben közterület-használati hatósági engedély hiánya miatt, valamint 1 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába április hónapban 1 esetben kezdeményezett „kábítószer birtoklása” vétség elkövetésének alapos gyanúja miatt.

*Biztosítási feladatok:* A város területén kezdetét vette a városi nagytakarítási program, amely keretében parkolók, nagyobb területek zárása, annak ürítése és biztosítása vált szükségessé. Ezek során a társszervekkel (SZOVA NZrt., Szompark Kft.) komplex takarítási, útburkolat festési, valamint parkfenntartási munkálatok kerültek elvégzésre. A külön feladatok az alábbi napokon kerültek végrehajtásra:

* Április 4.: Szombathely, Domus üzletközpont;
* Április 18.: Faludy Ferenc utca és Kassák Lajos utca közti szakasz;
* Április 20.: Kodály Zoltán u. 12. nagyparkoló;
* Április 25.: Szűrcsapó utca 2.;
* Április 27.: Szűrcsapó utca 4-6.

A városban napi szinten zajló lomtalanítások rendszeresen ellenőrzésre kerülnek a Közterület-felügyelet által, amelyből kiemelendő a Szombathely, Váci Mihály utcában 2023. április 29. napon megrendezésre kerülő lomtalanítási program. A lomtalanítás során szinte a teljes közterület-felügyelői állomány részt vett a számos gyűjtőpontok kialakítása miatt.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködött a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP – Képtár vizesblokk felújítása IV.** | A KFF 2023. április 4. napján kiállította a támogató záró tanúsítványt, az összegezés április 5. napján kiküldésre került. A nyertes ajánlattevővel, a Vasi Hofa Kft-vel a szerződés 2023. április 14. napjától köthető**.** |
| 2. | **Gyöngyösszőllősi klubház (CLLD)** | A nyertes ajánlattevő kihirdetése az összegezés kiküldésével 2023. 03. 29. napján megtörtént, a szerződés a Vasi Tandem Kft-vel 2023. április 19. napján aláírásra került. |
| 3. | **Károly Róbert utca felújítása** | Ajánlattételi határidő: 2023. május 22. |
| 4. | **Jégpince körforgalom** | A KBB 2023. 04. 04. napján döntött az eljárás eredményességéről, a nyertes ajánlattevő a Litor Kft., a vállalkozási szerződés 2023. május 11. napján megkötésre került. |
| 5. | **Szőlős utca felújítása** | Ajánlattételi határidő: 2023. május 31. |
| 6. | **Szentkirályi bölcsőde építése** | Ajánlattételi határidő: 2023. június 2. |
| 7. | **TOP Plusz Parkolási infrastruktúra és zöldfelületfejlesztés a Derkovits városrészen** | A feltételes közbeszerzési eljárás indításának előkészítése a KBB soron következő ülésére folyamatban van. |
| 8. | **TOP Plusz Parkolási infrastruktúra és zöldfelületfejlesztés lakótelepi környezetben (Patak u., Bem u. parkolók)** | A feltételes közbeszerzési eljárás indításának előkészítése a KBB soron következő ülésére folyamatban van. |
| 9. | **TOP Plusz Joskar-Ola városrészen közlekedési-, közösségi- és zöldinfrastruktúra fejlesztése** | A feltételes közbeszerzési eljárás indításának előkészítése a KBB soron következő ülésére folyamatban van. |
| 10. | **TOP Plusz Oladi városrész fejlesztése** | A feltételes közbeszerzési eljárás indításának előkészítése a KBB soron következő ülésére folyamatban van. |
| 11. | **TOP Plusz Parkolási infrastruktúra kialakítása, okos közterület fejlesztések és aktív rekreációs zöld-felület rekonstrukció (Stromfeld)** | A feltételes közbeszerzési eljárás indításának előkészítése a KBB soron következő ülésére folyamatban van. |
| 12. | **TOP Plusz Közúti és parkolási infrastruktúra fejlesztése a KISZ lakótelepen** | A feltételes közbeszerzési eljárás indításának előkészítése a KBB soron következő ülésére folyamatban van. |
| 13. | **Sugár körforgalom** | A KBB 2023.05.11. napján döntött az eljárás eredményességéről, a nyertes ajánlattevő a Litor Kft. A szerződés május 18-tól köthető. |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött, záró jegyzőkönyv aláírásra került az auditor részéről, 2023. május 8-án visszaérkezett, teljesítés igazolást készíti az iroda. Az ingatlannyilvántartásban történő átvezetési feladatok elvégzése (változási vázrajz elkészítése – telekösszevonás, ingatlannyilvántartásban való átvezetéshez hatósági ügyintézés lefolytatása) folyamatban van. A szükséges dokumentumok földhivatalhoz történő benyújtásáról gondoskodott az iroda április elején, válasz még nem érkezett.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött, a záró jegyzőkönyv aláírásra került az auditor részéről, 2023. május 8-án visszaérkezett, a teljesítés igazolás készül. Az ingatlannyilvántartásban történő átvezetési feladatok elvégzése (változási vázrajz elkészítése – telekösszevonás, ingatlannyilvántartásban való átvezetéshez hatósági ügyintézés lefolytatása) folyamatban van. A szükséges dokumentumok földhivatalhoz történő benyújtásáról gondoskodott az iroda április elején, válasz még nem érkezett.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** a műszaki átadás-átvételi eljárás lezárult, a vonatkozó engedélyezési eljárások befejeződtek. Eszközbeszerzésre vonatkozó szerződések teljesítése megtörtént. Földhivatali bejegyzés megtörtént, működési engedély rendelkezésre áll, a bölcsődei intézmény 2023. április 17. napjától üzemel.

**TOP-6.1.4-16 „Képtár turisztikai fejlesztése”** című pályázat:

A látogatók részére fenntartott női-férfi vizesblokk felújítására vonatkozó közbeszerzési eljárás keretén belül az ajánlatok beérkeztek, az értékelés megtörtént, a záró tanúsítványt megkapta az önkormányzat. A kivitelezési szerződéskötés előkészítése megtörtént. Vállalkozó az előleg biztosítékot és a teljesítési biztosítékot kezességvállalás útján kívánja nyújtani. A kezességi szerződést elkészítette az iroda, jelenleg a jóváhagyása zajlik. Ezen szerződés aláírását követően kerülhet majd aláírásra a vállalkozási szerződés.

**TOP-6.1.5-15-SH1-2019-00002 Ferenczy I. utcai fejlesztés:**

A Szent Quirin utca kivitelezési munkái elkészültek, a műszaki átadás-átvételi eljárás lezárult. A forgalomba helyezési engedély rendelkezésre áll.

A projekten belül megvalósuló Károly Róbert utca burkolatfelújításának műszaki ellenőr beszerzése megtörtént, a megbízási szerződés aláírásra került. A kivitelező beszerzésére vonatkozó közbeszerzési eljárás folyamatban van.

A Szőlős utca burkolat felújítási munkáinak elvégzésére vonatkozóan a közbeszerzési adatlapot elkészítette az iroda és átadásra került a Közbeszerzési Irodának, az eljárás a KFF-nél folyamatban van.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kivitelezési munkák folyamatban vannak. A mozgáskorlátozottak számára a parkoló, valamint a színpad felé vezető út elkészült, a színpad kivitelezése kapcsán a burkolat miatt egyenértékűségi nyilatkozatot a vállalkozó kivitelező benyújtotta, a MÁK elfogadta. Az E-ON felé a bekötésre az igénylést benyújtottuk. Mozgáskorlátozott parkoló és a fitnesz park közötti burkolatot május 15. napján a kivitelező Alpok Terra Kft. elkészítette.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a kiviteli tervdokumentáció és az árazott költségvetés rendelkezésre áll. A műszaki ellenőr beszerzése megtörtént. A kivitelezésre vonatkozó beszerzési eljárás keretén belül az ajánlatok beérkeztek, a vállalkozási szerződés 2023. május 10. napján mindkét fél részéről aláírásra került, a kivitelezési munkákat a Vasi Opus Kft. végzi. Az építési naplót megnyitásáról gondoskodtunk.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a III. közbeszerzési eljárás során az ajánlatok beérkeztek (összesen 4 ajánlat érkezett). A közbeszerzési eljárás eredményesen zárult, a vállalkozási szerződés a Vasi Tandem Kft-vel 2023. 04. 19-én aláírásra került, a munkaterület átadás 2023. 04. 26-án megtörtént, a kivitelezési munkák folyamatban vannak. Befejezés várható határideje: 2023. 09. 19.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a Vasi Bádogos Kft-vel a vállalkozási szerződés 2022. december 9-én került aláírásra, munkaterület átadás 2022. december 12-én megtörtént, a kivitelezési munkák folyamatban vannak, a készültségi szint meghaladja a 40 %-ot. A befejezési határidő 2023. augusztus 9.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** a szükséges engedélyek rendelkezésre állnak, a Lechner Tudásközpont NKft. részéről a kiviteli tervekre vonatkozó megfelelőségi nyilatkozat e-mail formájában megérkezett. A kivitelező beszerzésére vonatkozó közbeszerzési eljárás során a 12/2023. (IV.04) sz. KBB határozat a felterjesztett anyagot elfogadta, a dokumentumok KFF ellenőrizte, az ajánlattételi felhívás megjelent, az ajánlattételi határidő 2023. június 2-a.

A Szombathely, Szent István király utca 119. sz. alatti ingatlan kiürítése a Szova Zrt. részéről megtörtént, közműcsatlakozások megszűntetésre kerültek. Az E-ON Zrt. részére az igénybejelentés benyújtásra került.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van, melyhez szükséges feltétel volt a SZOMHULL NP Kft., mint közszolgáltató megfelelőségi véleményének MEKH által történő kiállítása. 2022. május 27-én megkapta a SZOMHULL NP Kft. a megfelelőségi véleményt, így az IH előtt elhárult az akadály a TSZ módosítására.

A MEKH által a megfelelőségre vonatkozóan kiadott határozat, valamint a Támogatási Szerződés módosítás benyújtása óta eltelt időre tekintettel az NFP Kft. ismételten - 2022. 06. 24-én - benyújtott az Irányító Hatóság részére TSZ módosítási kérelmet, új fizikai befejezési határidőként 2024. 08. 30-i határidőt megjelölve a Projekt előkészítésére és megvalósítására vonatkozó ütemezés alapján. Az új kérelmet az Irányító Hatóság ezidáig nem bírálta el és írásban értesítést sem küldött. Figyelemmel az új ütemezés szerinti 2023.12.31-i elszámolhatósági határidőn túli Projekt fizikai befejezési határidőre, a Projekt további előkészítésének és megvalósításának feltétele, hogy az Irányító Hatóság hozzájáruljon a Projekt új fizikai teljesítési határidejéhez, és továbbra is biztosítsa a Projekt végrehajtásához szükséges támogatási forrást.

2022. szeptember 26-án a Miniszterelnökség Környezeti és Energiahatékonysági Fejlesztési Programok Végrehajtásáért felelős helyettes Államtitkársága értesítette az NFP NP. Kft-t, hogy a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014.(XI.5.) Korm.rendelet 90. § (1) bek a. és b. pontjaira hivatkozva eláll az Irányító Hatóság a TSZ-től, a benyújtott határidő módosításhoz nem járul hozzá, mert a projekt keretében támogatott tevékenység megvalósításának lehetősége meghiúsult. A jogszabály szerint az IH akkor jogosult elállni a szerződéstől a feltételek legalább egyikének bekövetkezte esetén, ha:

- a TSZ megkötésétől számított 12 hónapon belül a támogatott tevékenység nem kezdődik meg és a kedvezményezett a megvalósítás érdekében megvásárolandó szolgáltatásokat vagy árukat azok tervezett összértékének 50 %-t elérő mértékben nem rendeli meg, vagy az erre irányuló szerződést nem köti meg,

- 12 hónapon belül a kedvezményezett érdekkörében felmerült okból a támogatás igénybevételét nem kezdeményezi, kifizetési igénylés benyújtásával a támogatás 10 %-t nem igazolja és késedelmét nem menti ki.

A projekt végleges lezárásaként a NFP Kft-vel kötött Konzorciumi szerződés megszüntetése folyamatban van.

**Gothard kastély állagmegóvási munkái:**

A csökkentett műszaki tartalmú kiviteli tervdokumentáció alapján a kivitelező beszerzése SZMJV Versenyszabályzata szerint megtörtént. A kivitelező Vasi Hofa Kft-vel 2023. márc. 30-án kötöttünk feltételes hatályú vállalkozási szerződést. A szerződés a csökkentett műszaki tartalomra vonatkozó módosított Támogatói okirat – legkésőbb 2023. május 26-ig történő – aláírásával lép hatályba. A Miniszterelnökséghez, Dr. Botos Gyöngyvér települési fejlesztések koordinációjáért felelős helyettes államtitkár részére került kiküldésre, melyben az eredeti támogatási kérelemben jelzettekhez képest megváltozott műszaki tartalom megvalósításához kérte Önkormányzatunk a hozzájárulást, azonban a kérelemre válasz ezidáig nem érkezett.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciója: a kivitelező készre jelentett, a műszaki átadás-átvételi eljárás 2023. április 13-án lezárult, a forgalomba-helyezési engedély benyújtása megtörtént. A hatóság által küldött hiánypótlási felhívásban elírtakat teljesítettük, az engedélyt várjuk.
* A Szent István király utcai Gyöngyös-patak hídrekonstrukció: a kivitelezési munkákat a Szkendó Kft. megkezdte 2023. áprilisában. Az ideiglenes gyalogoshíd megépült, a régi híd elbontásra került, a Gyöngyös-patak elterelése készül. Befejezés várható határideje: 2023. 10. 07.

**1625/2021. (IX.3.) Korm. határozat szerinti + 300 millió Ft támogatás**

Zanati kerékpárút fejlesztése projekt: A kivitelezés folyamatban van, befejezési határidő 2023. június 18. Készültségi szint kb. 40 %. A kivitelezés során felmerült, hogy a közvilágítási kábel, a FGSZ magasnyomású gázvezeték védőtávolságán belülre lett tervezve, a közvilágítási tervhez az érintett szolgáltató így nem járult hozzá. Ezzel kapcsolatban a generál kivitelező Alpok Terra Kft. önhibáján kívüli határidő csúszást jelentett be, mivel az érintett közvilágítási tervet át kell dolgozni, a kábelt új nyomvonalon kell vinni. A 2023. május 9-i kooperáción a Villkász Kft. jelezte talált megoldást, a közvilágítási kábelt új nyomvonalon tervezi és engedélyezteti, a korábbi teljesítési határidő megtartásával és költségvetési kereten belül. A körülmények tisztázására és az új határidő meghatározására 2023. május 16-ára megbeszélést hívott össze az iroda.

**Villamosenergia** beszerzése: A 2024. évi villamos energia beszerzésre irányuló közbeszerzési eljárás előkészítése folyamatban van.

A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra, szerződés szerint a kivitelezési határidő 2023. szeptember 30. A földkábel tervezése és kivitelezése E.ON beruházás keretében valósul meg.

**Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítására** vonatkozó engedélyes tervdokumentáció elkészült, az építési engedély rendelkezésre áll. Műszaki ellenőr tevékenységre vonatkozó szerződés aláírásra került. A kivitelező beszerzésére irányuló közbeszerzési eljárás lezárult, a beérkezett ajánlatok kiértékelése megtörtént. A kivitelezésre vonatkozó vállalkozói szerződés aláírásra került a nyertes Litor Kft-vel 2023. május 11. napján.

**Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom** kialakítására vonatkozó engedélyes tervdokumentáció elkészült, az építési engedély rendelkezésre áll. Műszaki ellenőri tevékenységre vonatkozó szerződés aláírásra került. A kivitelező beszerzésére irányuló közbeszerzési eljárás lezárult. A beérkezett ajánlatok kiértékelése megtörtént, a nyertes Litor Kft-vel a szerződéskötés előkészítése zajlik, legkorábban 2023. május 18-án írható alá.

**Tervezések:**

* 9700 Szombathely, Északi Iparterület 02089/5-7 hrsz-ú ingatatlan vonatkozásában ivóvízellátó és szennyvízelvezető hálózat vízjogi létesítési engedélyezési és kiviteli tervének elkészítésére, közműtanulmány készítése és árazatlan költségvetés elkészítésére vonatkozóan a Vasivíz Zrt. az engedélyes tervek átadását követően áttervezést kért. Az átdolgozott tervek 2023. május 5-én kerültek átadásra, illetve a tervező által e-közműre való feltöltéssel elindult az engedélyeztetési folyamat.
* Szombathely, Északi Iparterület 02089/5 hrsz-ú ingatatlan megközelítését biztosító út – és közlekedési csomópont építésre (I. ütem) engedélyezési tervdokumentáció benyújtásra került az engedélyező hatósághoz, amelyre megkaptuk az építési engedélyt. Kiviteli tervdokumentáció elkészült, átadásra került. A műszaki ellenőr beszerzése folyamatban van.
* Hunyadi János utca burkolat felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös patak híd felújítására vonatkozó engedélyes és kiviteli tervek elkészítése, rehabilitációs szakmérnöki feladatok ellátására vonatkozó tervezői szerződés aláírásra került. Az engedélyezési szintű tervdokumentáció elkészült, az engedélyezési eljárás folyamatban van.
* Gyöngyös patak vízkiviteli műhöz tartozó Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben lévő ülepítő medence elbontására a tervező beszerzés elindult, folyamatban van, szerződéskötés a 2023. május közepén megtörtént. A tervek elkészültek, a GYSEV és a Markusovszky Megyei Kórház meghatalmazását beszereztük, az engedélyek beszerzése folyamatban van.
* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, tulajdonosi hozzájárulásokat várjuk.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési tervei elkészültek, a vízjogi engedélye rendelkezésre áll.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában az RMT (Részletes Megvalósíthatósági Tanulmány). Az RMT alapján - a Szombathelyi Önkormányzat által korábban kijelölt 17 helyszínen - háromféle beruházást lehet megvalósítani, Esco-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását/finanszírozását végző cég (ESCO) beszerzésére a közbeszerzési eljárás előkészítése megkezdődött. A projekt helyszín kiválasztásra került: Aréna sportcsarnok régi és új szárny, az épületekkel összefüggésben az E-on meghatalmazás a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek. Az ESCO cég beszerzésére vonatkozó közbeszerzési eljárást a Konzorciumvezető az ajánlattételi határidő előtt visszavonta, az új eljárás folyamatban van.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2023. április 12. és 2023. május 10.* napja közti időszakban az ***iktatott ügyek száma 1016 db***, amelyből

* parkfenntartás 24 db,
* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 250 db,

* úthiba 70 db,
* behajtási engedély 20 db,
* telephely igazolások 14 db,
* köztemetők üzemeltetése és fenntartása 15 db,
* csapadékvíz-elvezetés 11 db,
* helyi közösségi közlekedés 44 db,
* a köztisztaság 15 db,
* kéményseprő ipari közszolgáltatás 1 db,
* az e-közműegyeztetéssel, a nem közművel összegyűjtött háztartási

szennyvíz begyűjtéséről és ártalommentes elhelyezése 1 db,

* közvilágítás 30 db,
* egyéb 37 db,
* víziközmű 18 db,

**összesen: 550 db**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2023. április 12. és 2023. május 10.* napja közti időszakban az iktatott hatósági ügyek szám 466 db, amelyből

* fakivágás 41 db,
* közterület-használat 126 db,
* vízgazdálkodás 128 db,
* környezetvédelem (zajvédelem és egyéb) 125 db,
* hulladékgazdálkodás 46 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

A „Vigyázzunk Együtt Szombathelyre” program keretén belül megkezdődtek az egyéni választókerületi képviselők önkéntes szemétszedési akciói.

Tavaszi utcatakarítási program került kidolgozásra az idei évben is, amelyek ütemtervnek megfelelően zajlanak.

A lomtalanítási ütemterv is kidolgozásra került, ami jelenleg a városban kétféleképpen működik. Az egyik változat a „házhoz menő”, amikor bejelentés alapján viszik el a hulladékot. A másik változat a klasszikus „kipakolós” módszer.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a város különböző pontjain a fűnyírási munkákat megkezdte, azt ütemterv szerint folyamatosan végzi.

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi.

Az Emlékműhöz vezető sétány, lépcső és az Emlékmű előtti gyülekezőtér felújítása hamarosan befejeződik, a padok megérkeztek.

A város szökőkútjai üzembehelyezésre kerültek, néhány közülük működőképtelen állapotban van. Takarékossági okokból csökkentett időtartamban működnek. A felújítási keretből a Fő téri és a Savaria téri kút újul meg.

A Savaria Városfejlesztési Kft. projektje keretében folyamatosan zajlanak a faültetések, 6 helyszínen megvalósult a rendezvény. Összesen 321 db fa kerül telepítésre, május hónapban befejeződik.

A Szent Gellért utcai körforgalom, illetve a Körmendi utcai körforgalom vízvezeték kiváltási munkálatai befejeződtek. A közműkiváltási munkák elvégzésre kerültek. A két körforgalom kopóréteg cseréjének munkái elvégzésre kerültek. A Szent Márton u-i kereszteződésnél a gázvezeték rekonstrukciós munkák elkezdődtek, az érintett szakaszon ideiglenes forgalomkorlátozás van érvényben.

A talajvízkutak engedélyezésével kapcsolatosan folyamatosan tájékoztatjuk a lakosságot és kerülnek kiadásra a ásott és fúrt kutakra vonatkozó létesítési fennmaradási engedélyek.

Az E.ON Zrt. által a közvilágítási lámpatartó oszlopok és kandeláberek felülvizsgálatra kerül sor az Önkormányzat kérésének megfelelően. A folyamatosan érkező lakossági és képviselői bejelentések az E.ON Zrt. felé továbbításra kerülnek.

A Blaguss Agora Hungary Kft. a 61/2023. (II.23.) Kgy. számú határozat alapján a Szent István király utcai Gyöngyös patak híd átépítés időszaka alatti menetrendi változásait 2023. április 1. napjától bevezette.

A Blaguss Agora Hungary Kft. megküldte Szombathely Megyei Jogú Város helyi menetrend szerinti tevékenység 2022. évi eredménykimutatását.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. A város több pontján teljes járdaszakaszok felújítása valósult meg. Ebben a hónapban az útburkolati jelek felfestése ütemterv szerint elkezdődött.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2023. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2022. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2023. május közepén befejeződött a Szombathelyi Köznevelési GAMESZ-nél a 2019-2021. gazdasági évekre vonatkozó költségvetési gazdálkodás szabályszerűségének vizsgálata.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban új vizsgálatot indított el az iroda az óvodák belső kontrollrendszerének vizsgálata tárgyában. Az ellenőrzés 9 kiválasztott óvoda esetében kerül lefolytatásra az alábbiak szerint:

* Pipitér Óvoda;
* Szivárvány Óvoda;
* Mesevár Óvoda;
* Maros Óvoda;
* Vadvirág Óvoda;
* Napsugár Óvoda;
* Szűrcsapó Óvoda;
* Mocorgó Óvoda;
* Weöres Sándor Óvoda.

A vizsgálat várhatóan június végén fejeződik be.

Az előző beszámoló óta az iroda munkáját érintően az alábbi jogszabály-módosítás lépett hatályba:

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 2023. május 3. napjától hatályos változása alapján módosult e rendelet 1. mellékletében szereplő nyilatkozat, amelyben a költségvetési szerv vezetője a beszámolóval lezárt év vonatkozásában értékeli a költségvetési szerv belső kontrollrendszerének minőségét.

A jogszabály-változás alapján módosul a stratégiai ellenőrzési terv elkészítésének gyakorisága, az intézkedési tervek végrehajtásáról szóló beszámolási kötelezettség, valamint az ellenőrzések nyilvántartása.

A **Gondnoksági Iroda** vezetője az alábbi tájékoztatást adta az iroda tevékenységéről:

Az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el az iroda:

* A lakossági LED program keretében folytatódik az energiatakarékos izzók kiosztása. A program helyi lebonyolításában az iroda továbbra is jelentős részt vállal.
* Az energiafogyasztás kontrollja érdekében továbbra is folyamatosan, heti szinten mérik az elhasznált energiákat, az adatokat táblázatba rögzítik.
* Az iroda részt vett a Megyei Jogú Városok Szövetsége Jegyzői Kollégium szombathelyi ülésének előkészítésében.
* Szombathely város Fő terén 2023. május 14-én megrendezendő Richter Egészségváros előkészítésében is közreműködött az iroda.

Tájékoztatom a Tisztelt Közgyűlést, hogy 2004. februárját követően 2023. május 16-17. napján ismét Szombathelyen tartotta a Megyei Jogú Városok Szövetsége Jegyzői Kollégiumi ülését. 23 megyei jogú város jegyzője, aljegyzője, továbbá a Kollégium korábbi, azóta nyugdíjba vonult három elnöke vett részt a kétnapos rendezvényen. Az első napon röviden bemutattuk vendégeinknek a város múltját, ízelítőt kaptak kultúránkból. Másnap került sor a szakmai programok lebonyolítására. Az ülést meghívottként megtisztelte Dr. Dukai Miklós, a Belügyminisztérium önkormányzati államtitkára. A megnyitó után Polgármester Úr „Szombathely, a holnap városa” címmel rövid előadást tartott a város gazdasági, közlekedési, egészségügyi, kulturális, sport életéről, az elmúlt évek és a jelen kihívásairól. Ezt követően bemutattam a szombathelyi Közösségi Bérlakás Rendszert, ami kapcsán több gyakorlati kérdést tettek fel a jegyző kollégák. A résztvevők ezen felül előadást hallgathattak meg az önkormányzati adóhatóságok napi feladatellátásáról az ASP 45.0 programváltását követően, az ASP országos fejlesztési terveiről, az önkormányzati adófolyamatok optimalizálásáról. Jenei Zoltán Úr, az Országos Kórházi Főigazgatóság főigazgatója az egészégügyi alapellátási rendszer átalakításának hatásairól tartott tájékoztatót, és válaszolt a jelenlévők kérdéseire. Dr. Nagy Márta, az Energiaügyi Minisztérium helyettes államtitkára pedig a hulladékgazdálkodási rendszer átalakítása tárgyában adott elő.

Kérem a Tisztelt Közgyűlést tájékoztatóm elfogadására.

**Szombathely, 2023. május „ ”**

**/: Dr. Károlyi Ákos :/**

**HATÁROZATI JAVASLAT**

**….…/2023. (V. 25.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal